**ดำน้ำฟินสวิมมิ่ง** (อังกฤษ: finswimming) เป็นกีฬาใต้น้ำ ที่ใช้เทคนิคการว่ายน้ำโดยใช้ตีนกบ 4 เทคนิค ประกอบด้วย บนผิวน้ำโดยใช้สน็อกเกิลด้วยตีนกบเดี่ยว (monofins) หรือตีนกบคู่ (bifins) หรือใต้น้ำด้วยตีนกบเดี่ยวโดยการกลั้นหายใจ หรือใช้อุปกรณ์ดําน้ำลึกแบบเปิด มีการจัดการแข่งขันที่มีระยะคล้ายกับการแข่งขันว่ายน้ำ ทั้งการว่ายน้ำสระ และการว่ายน้ำในที่เปิด การแข่งขันในระดับโลกและระดับทวีปจัดโดยสมาพันธ์กีฬาใต้น้ำโลก (CMAS) กีฬานี้จัดการแข่งขันชิงแชมป์โลกครั้งแรกขึ้นในปี 1976 นอกจากนี้ยังได้รับการนําเสนอในเวิลด์เกมส์ในฐานะกีฬาเทรนด์สปอร์ตตั้งแต่ปี 1981 และยังเป็นกีฬาสาธิตในการแข่งขันยูโรเปียนเกมส์ 2015 ในเดือนมิถุนายน 2015

เทคนิค
------

ตีนกบเดี่ยวและตีนกบคู่
### การว่ายฟินสวิมมิ่งบนพื้นผิวน้ำ

การว่ายฟินสวิมมิ่งบนพื้นผิวน้ำ (surface finswimming; **SF**) คือการว่ายบนผิวน้ำโดยใช้หน้ากาก สน็อกเกิล และตีนกบเดี่ยว การแข่งขันแบบพื้นผิวน้ำจัดแข่งในระยะทาง 50, 100, 200, 400, 800, 1500, ผลัดผสม 4 × 50 (ชาย 2 คน, หญิง 2 คน), ผลัด 4 × 100 และผลัด 4 × 200 เมตร ในสระว่ายน้ำและในระยะทางไกลต่าง ๆ ในสภาพแวดล้อมน้ำเปิด นักว่ายน้ำจะต้องอยู่บนผิวน้ำตลอดเวลาการแข่งขัน ยกเว้นเมื่อเริ่มหรือกลับตัวที่ปลายสระว่ายน้ำ โดยอนุญาตให้ลงน้ำในระยะ 15 เมตรได้

### การว่ายฟินสวิมมิ่งแบบกลั้นหายใจ

การว่ายฟินสวิมมิ่งแบบกลั้นหายใจ (apnoea finswimming; **AP**) คือการว่ายน้ำใต้น้ำในสระว่ายน้ำโดยใช้หน้ากาก ตีนกบเดี่ยว และการกลั้นหายใจ การแข่งขันแบบกลั้นหายใจจะจัดแข่งในระยะทาง 50 เมตร ใบหน้าของนักว่ายน้ำจะต้องจุ่มน้ำตลอดการแข่งขัน มิฉะนั้นอาจเสี่ยงต่อการตัดสิทธิ์ การแข่งแบบกลั้นหายใจไม่ได้จัดแข่งในสภาพแวดล้อมน้ำเปิดด้วยเหตุผลด้านความปลอดภัย

### การว่ายแบบใต้น้ำพร้อมเครื่องช่วยหายใจ

การว่ายแบบใต้น้ำพร้อมเครื่องช่วยหายใจ (immersion finswimming; **IM**) คือการว่ายน้ำใต้น้ำโดยใช้หน้ากาก ตีนกบเดี่ยว และเครื่องช่วยหายใจใต้น้ำสำหรับสระว่ายน้ำ แม้ว่าจะไม่มีข้อกำหนดเกี่ยวกับวิธีการพกพาเครื่องช่วยหายใจ แต่ก็ไม่สามารถเปลี่ยนหรือถอดในระหว่างการแข่งขันได้ การแข่งแบบเครื่องช่วยหายใจจัดขึ้นในระยะทาง 100 และ 400 เมตร ใบหน้าของนักว่ายน้ำจะต้องจุ่มน้ำตลอดการแข่งขัน ไม่เช่นนั้นจะเสี่ยงต่อการตัดสิทธิ์ การแข่งแบบเครื่องช่วยหายใจไม่ได้จัดแข่งในสภาพแวดล้อมน้ำเปิดด้วยเหตุผลด้านความปลอดภัย ในอดีตมีการในน้ำเปิดเป็นระยะทาง 1,000 เมตร

### ตีนกบคู่

ตีนกบคู่ (bi-fins; **BF**) การว่ายบนผิวน้ำพร้อมกับหน้ากาก ท่อหายใจ และตีนกบคู่ โดยใช้ท่าฟรีสไตล์ การแข่งแบบตีนกบคู่ จัดขึ้นในระยะทาง 50, 100, 200, 400 และผลัดผสม 4 × 100 (ชาย 2 คน หญิง 2 คน) ในสระว่ายน้ำและในระยะทางไกลต่าง ๆ ในสภาพแวดล้อมน้ำเปิด เช่น 4 กิโลเมตร และ 6 กิโลเมตร มีรายงานว่าการแข่งแบบตีนกบคู่เปิดตัวในปี 2006 เพื่อให้โอกาสในการแข่งขันโดยนักว่ายน้ำที่ไม่สามารถซื้อชุดตีนกบเดี่ยวได้ นักว่ายน้ำจะต้องอยู่บนผิวน้ำตลอดเวลาการแข่งขัน ยกเว้นเมื่อเริ่มหรือกลับตัวที่ปลายสระว่ายน้ำ โดยอนุญาตให้ลงน้ำในระยะ 15 เมตรได้

เชิงอรรถ
--------

### หมายเหตุ

1. ↑  ใช้การสะกดตามสมาคมกีฬาดำน้ำแห่งประเทศไทย

### อ้างอิง

1. 1 2 3 4 5  "กฎกติกาการแข่งขัน กีฬาดำน้ำฟินสวิมมิ่ง เวอร์ชั่น 2020/01" (PDF).
2. 1 2 3 4  *FINSWIMMING - CMAS RULES VERSION 2012/03 In force as from January 1, 2013 (BoD179 - 22/11/2012)*. Rome: Confédération Mondiale des Activités Subaquatiques. 2012. pp. 2–3.
3. ↑  "A book about History of UW orienteering". CMAS. p. 4. สืบค้นเมื่อ 19 January 2014.
4. ↑  "Finswimming". Official site dedicated to Luigi Ferraro. สืบค้นเมื่อ 3 December 2013.

แหล่งข้อมูลอื่น
---------------

* CMAS Finswimming Commission homepage
* CMAS Finswimming Championships Archive
* Finswimming on the History of CMAS website
* CMAS World Cup home page
* The World Games Finswimming page
* Finswimming World Rankings 2013